कलेक्टर ने ग्रामीणों से पूछा- अब गांव के क्या हालात हैं
सूरजपुर| लोक सुराज अभियान लक्ष्य समाधान के तहत प्रथम चरण के अंतर्गत लोगों की समस्याओं से संबंधित आवेदन प्राप्त करने की कार्रवाई का जायजा कलेक्टर जीआर चुरेंद्र ने शहरी एवं ग्रामीण क्षेत्र के विभिन्न केंद्रों का निरीक्षण लिया।
कलेक्टर ने ग्राम लांची एवं देवीपुर ग्राम पंचायत के निरीक्षण के दौरान ग्रामीणों से शासकीय योजनाओं के क्रियान्वयन के संबंध में चर्चा की। इस दौरान उन्होंने रोजगार सहायक से रोजगार गारंटी के तहत कराए जा रहे कार्य की जानकारी ली और वहां उपस्थित ग्रामीणों से वर्तमान स्थिति के बारे में पूछा। ग्राम पंचायत लांची में लोक सुराज के प्रथम चरण के प्रथम दिवस 50 और दूसरे दिन 99 आवेदन प्राप्त हुए। इसी प्रकार ग्राम पंचायत देवीपुर में दूसरे दिन 37 आवेदन मिले। इसमें भूमि त्रुटि सुधार, सीमांकन, फौती, निगरानी समिति आदि से संबंधित आवेदन ज्यादा हैं। कलेक्टर ने बताया कि कोई भी व्यक्ति अपनी समस्या, शिकायत एवं सुझाव शासन द्वारा निर्धारित प्रपत्र में भरकर शिविर में जमा कर सकते हैं। आवेदन पत्र के साथ आवेदक का आधार कार्ड, मोबाइल नंबर एवं पूर्ण पता होना अनिवार्य है। इससे एसएमएस के जरिए जानकारी दी जा सके।
जागरुकता रैली में बच्चों ने लोक सुराज का दिया संदेश
लखनपुर| लोक सुराज अभियान का निरीक्षण करने पहुंचे सरगुजा कलेक्टर भीम सिंह के निर्देशन में मुख्य नगर पालिका अधिकारी जितेंद्र कुशवाहा द्वारा स्कूली छात्र-छात्राओं के सहयोग से लोक सुराज जागरुकता रैली निकाली गई। रैली में छात्रों ने लोगों को सुराज अभियान का संदेश दिया। इस दौरान अभियान से संबंधित नारे लगाए गए। रैली में विभिन्न स्कूलों के शिक्षक, नगर पंचायत कार्यालय के इंजीनियर तरंग मित्तल, विजय चौरसिया आदि उपस्थित थे।
आवेदकों को आवेदन पत्र प्रारूप नि:शुल्क देने निर्देश
सूरजपुर जिला पंचायत सीईओ संजीव कुमार झा ने लोक सुराज के तहत ग्राम पंचायत आमगांव एवं उमेशपुर का निरीक्षण किया। इस दौरान उन्होंने नोडल अधिकारियों को सुराज अभियान के उद्देश्यों की जानकारी देते हुए लोगों से समस्याओं एवं मांगों से संबंधित आवेदन लेने के निर्देश दिए। सीईओ ने आवेदकों को आवेदन पत्र का प्रारूप निःशुल्क उपलब्ध कराने तथा निर्धारित प्रारूप में आवेदन पत्र प्राप्त करने के निर्देश दिए।
hin_Deva hin_Deva hin_Deva hin_Deva hin_Deva hin_Deva hin_Deva